২৪ ও ২৫ মার্চ হচ্ছে না দেশব্যাপী ব্যাঙ্ক ধর্মঘট

কলকাতা: ২৪ ও ২৫ মার্চ দেশজুড়ে ব্যাঙ্ক ধর্মঘটের (Bank Strike) ডাক দিয়েছিল ইউনাইটেড ফোরাম অফ ব্যাঙ্ক ইউনিয়নস (United Forum of Bank Unions – UFBU)। তবে শুক্রবারের (Friday Meeting) গুরুত্বপূর্ণ বৈঠকের পর ধর্মঘট সাময়িকভাবে স্থগিত রাখার সিদ্ধান্ত নেওয়া হয়েছে। কেন্দ্রীয় অর্থ মন্ত্রক (Finance Ministry) ও ইন্ডিয়ান ব্যাঙ্কিং অ্যাসোসিয়েশনের (Indian Banking Association – IBA) সঙ্গে দীর্ঘ আলোচনার পর এই ধর্মঘট আপাতত এক থেকে দুই মাসের জন্য পিছিয়ে দেওয়া হয়েছে। ফলে ব্যাঙ্ক পরিষেবা নিয়ে আশঙ্কায় থাকা সাধারণ মানুষের স্বস্তি ফিরেছে।

শুক্রবার সকাল থেকেই ইউএফবিইউ-র নেতারা অর্থ মন্ত্রক ও ব্যাঙ্কিং অ্যাসোসিয়েশনের প্রতিনিধিদের সঙ্গে বৈঠকে বসেন। মূলত সপ্তাহে পাঁচদিন ব্যাঙ্কিং পরিষেবা চালু রাখা, পর্যাপ্ত কর্মী নিয়োগ, অস্থায়ী কর্মীদের স্থায়ী করা—এই দাবি নিয়েই দীর্ঘ আলোচনা চলে। অবশেষে অর্থ মন্ত্রকের তরফে এই দাবিগুলি পর্যালোচনা করার আশ্বাস দেওয়া হয় এবং এপ্রিলের তৃতীয় সপ্তাহে ফের বৈঠক ডাকার কথা জানানো হয়। এরপরই ইউএফবিইউ ঘোষণা করে যে ধর্মঘট আপাতত স্থগিত রাখা হচ্ছে।

আরও পড়ুন: শিক্ষিত, রোজগারে সক্ষম স্ত্রী খোরপোশ চাইতে পারেন না: দিল্লি হাইকোর্ট

এই ধর্মঘট হলে সবচেয়ে বেশি সমস্যায় পড়তেন সাধারণ গ্রাহকরা। দুদিনের ধর্মঘটের কারণে শনিবার ও রবিবার মিলিয়ে টানা চারদিন ব্যাঙ্ক পরিষেবা বন্ধ থাকার আশঙ্কা তৈরি হয়েছিল। মাসের শেষের দিকে এমন পরিস্থিতি হলে নগদ লেনদেন থেকে শুরু করে বিভিন্ন জরুরি ব্যাঙ্কিং কাজ থমকে যেত। তাই অনেকেই আগে থেকে প্রয়োজনীয় কাজ সেরে রাখছিলেন। তবে ধর্মঘট স্থগিত হওয়ায় এখন সেই উদ্বেগ আর নেই।

ব্যাঙ্ক কর্মীদের দাবি, পর্যাপ্ত কর্মী নিয়োগ , অস্থায়ী কর্মীদের স্থায়ী করা ও সপ্তাহে পাঁচদিন ব্যাঙ্ক চালু রাখার বিষয়ে দ্রুত সিদ্ধান্ত নেওয়া প্রয়োজন। যদিও ধর্মঘট আপাতত স্থগিত, তবে এপ্রিলের বৈঠকের সিদ্ধান্তের দিকেই এখন নজর রাখছে কর্মী সংগঠন।